NA OSNOVNI ŠOLI LUČE BODO V ČETRTEK, 16. JANUARJA 2020, POTEKALE 11. USTVARJALNE DELAVNICE ZA NADARJENE UČENCE

Mentorji posameznih šol bodo pripravili delavnice z različnih področij, ki so opisane spodaj.

**1. delavnica: GEOGRAF OBIŠČE LUČE (od 7. do 9.r.)**

Učenci bodo na terenu spoznavali družbeno geografske metode terenskega dela na primeru podeželskega naselja (štetje prometa, kartiranje starosti in funkcije stavb, sodelovalno kartiranje na terenu s pomočjo mobilne aplikacije).

MENTORICA: Branka Lipnik (OŠ Rečica ob Savinji)

PRIPOMOČKI, KI NAJ JIH UDELEŽENCI PRINESEJO S SABO: trdo podlaga za terensko delo, barvice, kemični svinčnik, mobilni telefon.

**2. delavnica: KAJ NEKI SE SKRIVA V MENI? (od 7. do 9.r.)**

Delavnica obsega spoznavanje notranje telesne zgradbe vodnih organizmov. Učenci v delavnici najprej spoznajo osnove sekcije ter pribor namenjen seciranju. V nadaljevanju bodo pod strokovnim vodstvom po skupinah samostojno izvedli spoznavanje notranje zgradbe pri ribi. V prvem delu bo delo obsegalo izvedbo in podrobnejše spoznavanje pomembnejših notranjih organov s stereo kamero. Za lažje prepoznavanje pa bodo učencem na voljo tudi tablični računalniki. Skozi celotno delavnico bodo učenci izvajali foto dokumentiranje in zaključke predstavili v slikovnem poročilu svojega dela.

MENTOR: Blaž Podkrižnik (OŠ Mozirje) PRIPOMOČKI, KI NAJ JIH UDELEŽENCI PRINESEJO S SABO: mobilni telefon

**3. delavnica: LUČE-GORNIŠKA VAS (od 5. do 9.r.)**

Luče so lani postala ena izmed dveh gorniških vasi v Sloveniji. Svoj turizem razvija na podlagi tradicije ter trajnostnega pristopa, zato se bomo z učenci prek starih legend sprehodili po bližnji okolici in spoznavali kaj nam kraj ponuja. Ogledali si bomo etno hiške, v katerih so prikazane stare rokodelske obrti, skupaj z babico se bodo učenci preizkusili pri pripravi tradicionalne kmečke jedi »obrnjenik«, ter na zanimiv način spoznali še druge značilnosti kraja.

MENTORICA: Hana Orešnik (OŠ Luče)

**4. delavnica: PEVSKA DELAVNICA (od 5. do 9.r.)**

V delavnici se bomo naučili nekaj novih pesmi, ki jih bomo nadgradili z igranjem na Orffova glasbila in s preprostim skupinskim plesom. Zaželeno je, da udeleženci radi pojejo in plešejo, ni pa potrebno posebno glasbeno predznanje.

MENTORICA: Katja Gruber (OŠ Nazarje)

**5. delavnica: PLESNI COCTAIL (od 6. do 9.r.)**

Na delavnico vabljeni vsi učenci in učenke, ki radi migate in se izražate ob moderni glasbi. Razvijali bomo kontrolo gibanja, koncentracijo, gibalni spomin ter fizično kondicijo, poglabljali sposobnost opazovanja, posnemanja in pomnjenja. Preizkusili se boste v samostojnem in sodelovalnem delu ter sodelovali pri oblikovanju koreografije. S tem boste krepili inovativnost in razvijali samozavest.

Učenci potrebujejo udobna oblačila in obutev, vodo ter obilo energije in dobre volje.

MENTORICA: Alenka Mozgan (OŠ Gornji Grad)

**6. delavnica: JAZ ROBOT (od 5. do 7.r.)**

Učenci bodo spoznali mini pameten robot na kolesih (Mini Smart Robot Car). Pameten bo seveda toliko, kolikor bomo pametni mi, ki ga bomo programirali. Postali bomo vladarji njegovih ''možganov'', majhnega žepnega računalnika Micro:bit. Programirati se ga bomo naučili s pomočjo spletne aplikacije. Tako se bo robot znal premikati, nam kaj zapeti, prirediti šov z lučkami ali pa nas samo zabavati z animacijami. Sprogramirali bomo tudi uporabno igro in priredili tekmovanje z robotki.

MENTORICA: Ksenija Poličnik (OŠ Ljubno)

LEPO VABLJENI!

Svetovalna delavka: Ravnateljica:

Polona Škrubej, uni.dipl.pedag. Andreja Urh, prof.